1.2.

Spremnici goriva vozila s jednim spremnikom ili više njih ispunjavaju sljedeće opće zahtjeve: 1.2.1. Spremnici za gorivo izrađeni su od materijala koji zadržavaju potrebna toplinska, mehanička i kemijska svojstva u predviđenim uvjetima uporabe. 1.2.2. Spremnici i susjedni sastavni dijelovi konstruirani su tako da ne proizvode elektrostatički naboj koji bi mogao prouzročiti iskrenje između spremnika i šasije vozila koje bi moglo zapaliti smjesu zraka i goriva. 1.2.3. Spremnici za gorivo izrađeni su tako da su otporni na koroziju. 1.2.4. Spremnici za gorivo opremljeni su odgovarajućim uređajima (npr. otvorima ili sigurnosnim ventilima) koji automatski ispuštaju višak tlaka ili tlak koji premašuje radni tlak. Ti su uređaji konstruirani tako da spriječe svaki rizik paljenja smjese zraka i goriva. 1.2.5. Spremnici za gorivo konstruirani su tako da gorivo koje curi prilikom punjenja ne može pasti na ispušni sustav vozila ili druge dijelove pogonskog sklopa ili u unutrašnjost putničke kabine ili pretinaca za prtljagu, nego da se ono usmjeri prema tlu. 1.2.6. Gorivo se ne slijeva s čepa spremnika ili naprava za izjednačavanje prekomjernog tlaka, čak i ako je spremnik potpuno okrenut. Tolerira se kapanje od najviše 30 g/min, što se provjerava ispitivanjem iz točaka 2.1. do 2.1.4. Ako se priroda stope curenja ne čini stalnom, osigurava se da se najveća stopa curenja utvrđuje u jednoj minuti (odnosno da se ne utvrđuje prosjek tijekom duljeg razdoblja). 1.2.7. Spremnik goriva nije smješten na površini (npr. podu, zidu, krovu ili pregradi) putnička kabine ili njezinog drugog sastavnog dijela niti ju tvori, ako vozilo ima karoseriju. 1.2.7.1. Za potrebe ovog Priloga, smatra se da vozilo ima putničku kabinu ili njezin drugi sastavni dio ako ima sigurnosno staklo, bočna vrata, stražnja vrata, bočne stupove i/ili krov koji tvore zatvorenu ili djelomično zatvorenu kabinu. Tehnička služba jasno opravdava kriterij prosudbe u izvješću o ispitivanju. 1.2.8. Otvor spremnika goriva ne nalazi se u putničkoj kabini, pretincu za prtljagu niti prostoru za motor, ako postoji. 1.2.8.1. Nastavno na gornju točku 1.2.7.1., smatra se da vozilo ima prostor za motor ili pretinac za prtljagu ako ima bočne obloge u kombinaciji s prednjim poklopcem/poklopcem prtljažnika i/ili prednji poklopac/poklopac prtljažnika koji tvore zatvoreni ili djelomično zatvoreni pretinac. Tehnička služba jasno opravdava kriterij prosudbe u izvješću o ispitivanju. 1.2.9. Spremnici za gorivo zadovoljavaju ispitivanja nepropusnosti provedena pomoću tlaka koji je jednak dvostrukom relativnom radnom tlaku (konstruirani tlak) ili pretlaka od 30 kPa, s obzirom na to koji je viši, kako je opisano u točkama 2.2. do 2.2.1. Za potrebe ovog ispitivanja može se zatvoriti bilo koji otvor. Tijekom ispitivanja spremnik za gorivo ne puca niti curi, ali može ostati trajno izobličen. 1.2.9.1. Za spremnike za gorivo izrađene od materijala koji nije metal smatra se da ispunjavaju ovaj zahtjev ako su prošli ispitivanje opisano u točkama 3.4. do 3.4.1. 1.2.10. spremnici za gorivo izrađeni od materijala koji nije metal podvrgavaju se ispitivanju u skladu s točkama 3. do 3.7.5.1. uz ispitivanja opisana u točkama 2.1. do 2.1.4.